SPOROČILO ZA JAVNOST

**98. redna seja Vlade Republike Slovenije**

20. oktober 2021

**Vlada sprejela uredbo o objektih in okoliših objektov posebnega pomena za obrambo**

Uredba o določitvi objektov in okolišev objektov, ki so posebnega pomena za obrambo, in ukrepih za njihovo varovanje določa objekte posebnega pomena za obrambo, njihove okoliše, ukrepe za njihovo varovanje in obveznost pridobitve soglasja k prometu z zemljišči kot način varovanja obrambnega interesa.

V desetletju po zadnji spremembi so se v praksi izkazale pomanjkljivosti varovanja določenih objektov posebnega pomena za obrambo, predvsem nezmožnost ustreznega varovanja vojaških ladij, čolnov in njihovih privezov, pa tudi neučinkovitost in nesorazmernost instituta izdajanja soglasij k prometu z zemljišči iz tretjega odstavka 29. člena Zakona o obrambi kot oblike varovanja obrambnega interesa.

Uredbe o objektih in okoliših objektov posebnega pomena za obrambo tako podrobneje opredeljuje nekatera območja z vidika ukrepov za njihovo varovanje (vojaška letališča, vzletišča in heliporti), dodatno pa mednje uvršča vojaške ladje, čolne in njihove priveze, pri čemer je okrog vojaških ladij in čolnov, ko plujejo v teritorialnem morju in notranjih morskih vodah na območju Republike Slovenije ali so zasidrani na sidrišču, predvidena tudi določitev trajnega varnostnega pasu.

Prav tako uredba uvaja možnost začasne določitve območja vojaškega tabora ali območja izvajanja vojaške vaje kot objekt in okoliš objekta posebnega pomena za obrambo, vendar le za čas, ko se na njem izvaja vojaški tabor ali vojaška vaja, če je ta takšne narave, da je treba zagotoviti varovanje.

Ob neučinkovitosti in nesorazmernosti instituta izdajanja soglasij k prometu z zemljišči iz tretjega odstavka 29. člena Zakona o obrambi in predhodnih poskusih opustitev dajanja soglasij je ob argumentirani oceni, da pri prometu z zemljišči v katastrskih občinah, v katerih se nahajajo objekti in okoliši objektov posebnega pomena za obrambo, kjer ta zemljišča niso del objektov in okolišev objektov posebnega pomena za obrambo, ni ogrožen obrambni interes, uredba ne zajema tega instituta in ga s končno določbo o prenehanju veljavnosti sedanje uredbe deregulira.

Vir: Ministrstvo za obrambo

**Prenehanje veljavnosti koncesije**

Vlada je izdala Uredbo o prenehanju veljavnosti Uredbe o koncesiji za odvzem podzemne vode iz vodnega vira DANA – D-1/02 za stekleničenje in proizvodnjo pijač. Koncesijska pogodba je prenehala s sporazumom pogodbenih strank.

Koncesionar je predložil dokazilo o trajnem zaprtju vrtine DANA – D-1/02, Geološki zavod Slovenije pa je potrdil pravilno zaprtje vrtine.

Vir: Ministrstvo za okolje in prostor

**Vlada je izdala spremembo uredbe o načinu izvedbe preselitve oseb**

Vlada Republike Slovenije izda Uredbo o spremembah in dopolnitvah Uredbe o načinu izvedbe preselitve oseb, ki so v Republiko Slovenijo sprejete na podlagi kvote in delitve bremen med državami članicami Evropske unije, ter jo objavi v Uradnem listu Republike Slovenije. Uredba začne veljati 9. novembra 2021.

Veljavna Uredba o načinu izvedbe preselitve oseb, ki so v Republiko Slovenijo sprejete na podlagi kvote in delitve bremen med državami članicami Evropske unije, se po vsebini pretežno ne spreminja, in gre večinoma za tehnične spremembe.

Tako se med drugim predvideva možnost, da vlada ne imenuje delovne skupine za izvedbo sklepa, s katerim sta določena število in kategorija sprejetih oseb, kadar bi bilo to število manjše ali kadar bi vlada na podlagi drugih okoliščin ocenila, da to ni potrebno. Ureditev izjeme temelji na pretekli praksi, kjer se je izkazalo, da ta delovna skupina ni potrebna v vseh primerih. Nekatere spremembe so tudi posledica prenosa pristojnosti na vladni Urad za oskrbo in integracijo migrantov.

Vir: Ministrstvo za notranje zadeve

**Sklenitev aneksa za rabo termalne vode**

Vlada je sklenila Aneks številka 1 h koncesijski pogodbi z dne 21. 9. 2020 s koncesionarjem Jasna Dokl Osolnik, Šmarješke Toplice, za rabo termalne vode iz izvira Klevevška toplica za ogrevanje. Aneks bo podlaga za plačilo nadomestila za rabo vode za obdobje od 2005 do 2013 ter za leti 2014 in 2015.

Vir: Ministrstvo za okolje in prostor

**Vlada sklenila aneks k Pogodbi o opravljanju storitev upravljavca javne železniške infrastrukture**

Vlada sprejela sklep, da sklene z družbo SŽ – Infrastruktura, d.o.o. Aneks št. 2 k Pogodbi o opravljanju storitev upravljavca javne železniške infrastrukture za obdobje od 1. 1. 2021 do 31. 12. 2030.

Vlada je sklenila z družbo SŽ–Infrastruktura, d.o.o., Pogodbo o opravljanju storitev upravljavca javne železniške infrastrukture za obdobje od 1.1.2021 do 31.12.2030 in Aneks št. 1 k Pogodbi o opravljanju storitev upravljavca javne železniške infrastrukture za obdobje od 1.1.2021 do 31.12.2030. V skladu s pogodbo se natančne vrednosti del po pogodbi in njihov obseg za vsako proračunsko obdobje v času veljavnosti pogodbe določijo v aneksu k pogodbi.

Vlada je dne 24.6.2021 izdala Odlok o Programu porabe sredstev Sklada za podnebne spremembe v obdobju 2021–2023, v okviru katerega se zagotavljajo finančna sredstva za Ureditev in izgradnjo parkirišč za kolesa na železniških postajah, ki se izvajajo v okviru obnavljanja javne železniške infrastrukture.

Naročnik v predlogu aneksa št. 2 k pogodbi določa načrtovane vrednosti in obseg obnov JŽI, ki se nanašajo na Ureditev in izgradnjo parkirišč za kolesa na železniških postajah v letu 2021, 2022 in 2023 ter vir sredstev za financiranje teh obnov.

Upravljavec je za sklenitev aneksa št. 1 k pogodbi naročniku predložil ponudbo upravljalca v višini 16.150.000,00 evra. Naročnik je omenjeno ponudbo upravljavca s sklenitvijo aneksa št. 1 k pogodbi za obdobje od 1. 1. do 31. 12. 2021 potrdil v višini 13.150.000,00 evra. Sestavni del ponudbe je finančni plan obnov za leto 2021, v okviru katerega je upravljavec predvidel tudi izvedbo projekta Ureditev in izgradnja parkirišč za kolesa na železniških postajah v višini 3.000.000,00 evrov. Naročnik s sklenitvijo tega aneksa dodatno potrjuje omenjeno ponudbo upravljavca za obdobje od 1.10.2021 do 31.12.2021 v višini 1.000.000,00 EUR, pri čemer sredstva Sklada za podnebne spremembe s proračunske postavke v višini do največ 1.000.000,00 evra izplača ministrstvo, pristojno za okolje, upravljavcu na njegov transakcijski račun.

Za financiranje projekta Ureditev in izgradnja parkirišč za kolesa na železniških postajah v letu 2022, v višini 3.000.000,00 evrov in v letu 2023 v višini 2.000.000,00 evrov je Upravljavec naročniku v potrditev posredoval ponudbo z dne 18.8.2021 v skupni višini 5.000.000,00 evrov. Naročnik s sklenitvijo tega aneksa potrjuje omenjeno ponudbo upravljavca za obdobje od 1.1.2022 do 31.12.2023 v višini 5.000.000,00 EUR, pri čemer bo sredstva Sklada za podnebne spremembe s proračunske postavke 559 Sklad za podnebne spremembe v višini do največ 5.000.000,00 evra izplačalo ministrstvo, pristojno za okolje, Upravljavcu na njegov transakcijski račun.

Proračunska sredstva za financiranje storitev, ki bodo opravljene v obdobju od 1.10.2021 do 31.12.2023 v skupni višini do 6.000.000,00 evrov so načrtovana v Proračunu RS za leto 2021 v višini 1.000.000,00 evrov, v spremembah predloga Proračuna RS za leto 2022 višini 3.000.000,00 evrov ter v predlogu Proračuna RS za leto 2023 v višini 2.000.000,00 evrov.

Vir: Ministrstvo za infrastrukturo

**Povečanje namenskega premoženja Javnega sklada Republike Slovenije za regionalni razvoj in razvoj podeželja Ribnica v letu 2021**

Vlada Republike Slovenije je razporedila sredstva pridobljena iz kupnin v skupni višini 275.601,26 EUR za povečanje namenskega premoženje Javnega sklada Republike Slovenije za regionalni razvoj in razvoj podeželja (v nadaljevanju: Sklad). Prav tako je odločila, da se poveča namensko premoženje in kapital Sklada z vplačilom dodatnega namenskega premoženja v kapital Sklada, v denarnih sredstvih, v višini 8.000.000,00 EUR.

Vir novih namenskih sredstev so sredstva od kupnin po Zakonu o uporabi sredstev pridobljenih iz naslova kupnine na podlagi zakona o lastninskem preoblikovanju podjetij in dodatno zagotovljenih sredstev za namensko dokapitalizacijo Sklada po Zakonu o javni skladih. Sredstva so že zagotovljena v proračunu Republike Slovenije za leto 2021.

Sklad bo namenska sredstva uporabil v skladu s svojim Poslovnim in finančnim načrtom za leti 2020 in 2021, ki ga je sprejela Vlada Republike Slovenije. Načrtovani so različni programi spodbud kot ugodna posojilna sredstva. Ključni programi so namenjeni spodbujanju podjetništva, s posebnim poudarkom na obdelavi in predelavi lesa, na digitalizaciji in na snovni in energetski učinkovitosti, spodbudam za občine z dodeljevanjem ugodnih posojil za financiranje lokalne in regionalne javne infrastrukture, spodbudam za kmetijstvo in gozdarstvo in spodbudam za dvig gospodarske osnove na območjih, kjer živita avtohtoni narodni skupnosti. Z vplačilom dodatnega namenskega premoženja v kapital Sklada bo omogočen tudi Javni razpis za kreditiranje obratnih sredstev MSP iz Obmejnih problemskih območij v letu 2021 po Programu izvajanja finančnih spodbud COVID-19.

Vir: Ministrstvo za gospodarski razvoj in tehnologijo

**Vlada o proračunskih prerazporeditvah**

Vlada je danes odločila o prerazporeditvah in razporeditvah pravic porabe v letošnjem državnem proračunu.

Med drugim Ministrstvu za infrastrukturo zagotavljamo pravice porabe v višini 7.855.491,28 evra za projekt druge faze nadgradnje železniške proge Ljubljana−Jesenice. Predvidena je nadgradnja proge na odsekih Kranj-Podnart in Podnart-Lesce Bled.

Poleg tega Ministrstvu za infrastrukturo zagotavljamo pravice porabe v višini 4.319.495,27 evra za projekt tretje faze nadgradnje proge Ljubljana-Jesenice, s katerim je predvidena nadgradnja proge na odsekih Lesce Bled-Žirovnica, Žirovnica-Slovenski Javornik in Slovenski Javornik-Jesenice.

Infrastrukturnemu ministrstvu zagotavljamo še pravice porabe v višini 429.406,99 evra za projekt nadgradnje železniške postaje Grosuplje.

Ministrstvu za zdravje pa zagotavljamo pravice porabe v višini 3.056.351,16 evra za plačilo računov za dobavo cepiva proti koronavirusu.

Vir: Ministrstvo za finance

**Vlada zagotovila sredstva za odpravo posledic neurij**

Vlada je Ministrstvu za okolje in prostor zagotovila sredstva v višini 1,4 milijona evrov za odpravo posledic neposredne škode na stvareh zaradi neurij s poplavami med 6. in 9. decembrom 2020.

Na podlagi Zakona o javnih financah je vlada Ministrstvu za okolje in prostor zagotovila sredstva v višini 1,4 milijona evrov iz sredstev proračunske rezerve za odpravo posledic nesreče kot izhaja iz Programa odprave posledic neposredne škode na stvareh zaradi neurij s poplavami med 6. in 9. decembrom 2020.

Vir: Ministrstvo za finance

**Vlada v veljavni načrt razvojnih programov uvrstila projekte investicijskega vzdrževanja, manjših obnov infrastrukture in kolesarnic**

Vlada je uvrstila projekte »Investicijskega vzdrževanja, manjših obnov javne železniške infrastrukture in kolesarnic« v veljavni Načrt razvojnih programov 2021-2024.

Vlada je sklenila z družbo SŽ–Infrastruktura, d.o.o. Pogodbo o opravljanju storitev upravljavca javne železniške infrastrukture za obdobje od 1.1.2021 do 31.12.2030. V skladu s pogodbo se natančne vrednosti del po pogodbi in njihov obseg za vsako proračunsko obdobje v času veljavnosti pogodbe določijo v aneksu k pogodbi. Za leto 2021 je Vlada RS z upravljavcem JŽI sklenila aneks št. 1 k pogodbi. V medresorski proceduri je prav tako predlog za sklenitev aneksa št. 2 k pogodbi, ki se nanaša na Ureditev in izgradnjo parkirišč za kolesa na železniških postajah v letu 2021, 2022 in 2023 ter vir sredstev za financiranje teh obnov.

Za pravočasno zagotavljanje ustreznih pravnih podlag za financiranje storitev upravljavca JŽI iz proračuna RS za leta 2021, 2022 in 2023 je vzporedno k aktivnostim, ki so potrebne za sklenitev aneksa št. 2 k pogodbi, potrebno izvesti postopke uvrstitve projektov »Investicijskega vzdrževanja, manjših obnov JŽI in kolesarnic« v veljavni Načrt razvojnih programov 2021-2024.

S sklepom vlade se v veljavni Načrt razvojnih programov 2021 do 2024 uvrstijo projekti: Obnova zgornjega ustroja proge na odseku Borovnica-Verd, zamenjava postavljalne mize na postaji Ljubljana, zamenjava kretnice št. 1 na postaji Ljubljana, sanacija hidroizolacije na podvozu Dunajska cesta, ureditev posl. prostorov -Masarykova 15, Ljubljana', sanacija žel. proge na delu odseka Rižana-Koper, sanacija konstrukcije mostu(proga Sevnica-Trebnje,

Zamenjava kretnic št. 8 in 9 na postaji Breg, Delna obnova levega tira na odseku Kresnice-Laze, Nadgradnja nadz. sistema za kakovost omrežja GSM-R, Nov AB prepust na odseku proge Lj. Črnuče-Domžale, ukrepi na tiru 1 za kategorijo D na postaji Rižana, manjše obnove JŽI 2021 in kolesarnic 2021-2023.

Skupna vrednost obravnavanih projektov znaša 19.437.016,01 evra, in sicer v letu 2021 v višini 13.084.016,01 evra, v letu 2022 v višini 4.353.000,00 evrov ter v letu 2023 v višini 2.000.000,00 evrov.

Vir: Ministrstvo za infrastrukturo

**Poročilo o izvedenih ukrepih v letu 2020 iz Akcijskega načrta za povečanje konkurenčnosti gozdno-lesne verige v Sloveniji do leta 2020 (»Les je lep«)**

Vlada Republike Slovenije je sprejela Poročilo o izvedenih ukrepih v letu 2020 iz Akcijskega načrta za povečanje konkurenčnosti gozdno-lesne verige v Sloveniji do leta 2020 (»Les je lep«).

Akcijski načrt za povečanje konkurenčnosti gozdno-lesne verige v Sloveniji do leta 2020 s promocijskim sloganom »Les je lep« (v nadaljevanju: Akcijski načrt »Les je lep«) je sprejela Vlada Republike Slovenije dne 27. 6. 2012. Dne 12.5.2016 je naložila Ministrstvu za gospodarski razvoj in tehnologijo, da v sodelovanju z Ministrstvom za kmetijstvo, gozdarstvo in prehrano enkrat letno poroča Vladi Republike Slovenije o izvajanju Akcijskega načrta »Les je lep«.

Na osnovi prispevkov delovne skupine »GOZD – LES«, za posodobitev Akcijskega načrta »Les je lep«, ki se sestoji iz različnih deležnikov vpetih v vsebine gozdno-lesne verige, je bilo pripravljeno Poročilo o izvedenih ukrepih v letu 2020 iz Akcijskega načrta za povečanje konkurenčnosti gozdno-lesne verige v Sloveniji do leta 2020 (»Les je lep«). V poročilu je predstavljena realizacija posameznih ukrepov in doseženi rezultati v letu 2020 iz Akcijskega načrta »Les je lep«.

Vir: Ministrstvo za gospodarski razvoj in tehnologijo

**Vlada sprejela poročilo o aktivnostih zaščite, reševanja in pomoči ob pojavu bolezni covid-19**

Poročilo obravnava aktivnosti in ukrepanje zaščite, reševanja in pomoči ob pojavu bolezni covid-19 v drugem in tretjem valu epidemije, od 19. 10. 2020 do 15. 6. 2021, vključno z aktivnostmi ministrstev in drugih organov, ki so bili vključeni v izvajanje ukrepov za zmanjšanje širjenja covida-19 na svojem področju v skladu s strokovnimi usmeritvami zdravstva in veljavnimi predpisi.

V poročilu so zajete priprave in ukrepanje v Republiki Sloveniji do razglasitve epidemije in ukrepanje po razglasitvi epidemije, vse do 15. 6. 2021, ko so se zaključile operativne aktivnosti sistema varstva pred naravnimi in drugimi nesrečami v zvezi s covidom-19.

V poročilu so predstavljene ključne aktivnosti ministrstev in drugih državnih organov, ključne aktivnosti na regijski in lokalni ravni, ključne aktivnosti humanitarnih organizacij, delovanje sil za zaščito, reševanje in pomoč ter druge aktivnosti, kot so komuniciranje z javnostmi mednarodne aktivnosti, oskrba ranljivih skupin, delitev zaščitne opreme, zagotavljanje informacijskih in komunikacijskih storitev ter intervencijski stroški. Posebno del poročila je posvečen cepljenju proti covidu-19.

Na koncu poročila so navedene končne ugotovitve, pozitivne izkušnje in pomanjkljivosti ob odzivanju na epidemijo ter predlogi za izboljšanje delovanja.

Vir: Ministrstvo za obrambo

**Vlada o oceni ustavnosti nekaterih členov Zakona o postopku sodnega in izvensodnega varstva nekdanjih imetnikov kvalificiranih obveznosti bank**

Vlada je sprejela mnenje o pobudi za začetek postopka za oceno ustavnosti 3., 4., 7., 30., 31., 35., 36., 39. in 45. člena Zakona o postopku sodnega in izvensodnega varstva nekdanjih imetnikov kvalificiranih obveznosti bank.

Mnenje vlade izhaja iz osnovne ugotovitve, da je Banka Slovenije izredne ukrepe izrekla neodvisno, Ustavno sodišče pa je v odločbi U-I-295/13 pripoznalo, da gre pri tem za posebej urejeno odškodninsko odgovornost Banke Slovenije. S sprejetjem Zakona o spremembah in dopolnitvah Zakona bančništvu v letu 2013 se je sicer zagotovila pravna podlaga in pravni okvir za izdajo odločb o izrednih ukrepih, ob tem pa ni posegla v neodvisnost izvajanja ukrepov Banke Slovenije kot pristojne nadzorne institucije, saj Banki Slovenije ni naložila dolžnosti izdaje odločb, temveč ji je s sprejetjem tega zakona podelila pooblastilo za izvajanje nalog in izdajo odločbe o izrednih ukrepih. Banka Slovenije se je tako samostojno odločila za izrek izrednega ukrepa in opredelila tudi vrsto in obseg tega ukrepa.

Vlada pojasnjuje, da pobudniki za začetek postopka za oceno ustavnosti glede na splošno ureditev reševanja bank niso diskriminirani, saj sta oceno vrednosti sredstev izdelali dve tuji neodvisni revizijski družbi v postopku pregleda, ki je trajal več kot šest mesecev. Izplačilo nadomestila pobudnikom ni povezano z vprašanjem dobrovernosti, strokovnosti ali prepričljivosti subjektivnih ravnanj Banke Slovenije, ampak je odvisno od dejstva, ali bo Banki Slovenije uspelo dokazati, da so v takratnih okoliščinah (december 2013) obstajali razlogi iz 253.a člena Zakona o bančništvu in ali je bil pri obsegu odpisa kvalificiranih obveznosti bank upoštevan pogoj iz 261.a člena Zakona o bančništvu.

Ureditev, ki narekuje razdružitev postopkov, je posledica zahteve Ustavnega sodišča iz odločbe U-I-295/13, da odškodninske odgovornosti Banke Slovenije po 350.a členu Zakona o bančništvu ne gre enačiti z odgovornostjo za protipravno ravnanje, ki je podlaga za pravico do povračila škode po splošnih načelih odškodninskega prava.

Interes tožnika za povrnitev škode zaradi izreka izrednih ukrepov predstavlja odškodnino za škodo, ki jo ima ta tožnik, če je Banka Slovenije v času izreka izrednih ukrepov nepravilno ugotovila dejansko stanje. Tovrstni interes tožnika se priznava kot dejanska škoda. Dejansko škodo lahko določimo le glede na vrednost, po kateri je bil ta finančni instrument pridobljen.

Vir: Ministrstvo za finance

**Vlada sprejela mnenja o zahtevi za oceno ustavnosti Zakona o socialnem vključevanju invalidov**

Vlada je sprejela Mnenje o zahtevi za oceno ustavnosti Zakona o socialnem vključevanju invalidov (ZSVI), in sicer meni, da določbe ZSVI niso v nasprotju z Ustavo RS.

Vlada v mnenu navaja, da je ZSVI, ki je nadomestil Zakon o družbenem varstvu duševno in telesno prizadetih oseb, na podlagi sodbe Ustavnega sodišča iz leta 2007 zvišal višino nadomestila za invalidnost, do katerega so upravičeni invalidi po Zakonu o socialnem vključevanju invalidov, in sicer na višino seštevka denarne socialne pomoči in varstvenega dodatka, kot to velja za eno samsko odraslo osebo, ne glede na invalidovo premoženjsko stanje. Zaradi navedenega je z dnem uveljavitve tega zakona prenehala veljati preživninska obveznost staršev, kot jo je urejal drugi odstavek 123. člena Zakona o zakonski zvezi in družinskih razmerjih. ZSVI poleg nadomestila za invalidnost omogoča invalidu tudi pridobitev dodatka za pomoč in postrežbo, če invalid to potrebuje, poleg vključitve v socialno varstvene storitve po Zakonu o socialnem varstvu pa prinaša možnost koriščenja storitev socialnega vključevanja invalidov – te so še v fazi pilotnega testiranja in jih bo predvidoma možno koristiti od 1.1.2023. Ob tem Valada dodaja, da je hkrati z uveljavitvijo ZSVI začel veljati tudi Zakon o osebni asistenci, ki omogoča invalidom koristiti storitve osebne asistence, če jih potrebujejo za čimbolj vključujoče življenje v skupnosti.

Vir: Ministrstvo za delo, družino, socialne zadeve in enake možnosti

**Stališče vlade do ocene fiskalnega sveta glede skladnosti sprememb odloka s fiskalnimi pravili**

Vlada je danes sprejela stališče do ocene Fiskalnega sveta Republike Slovenije glede skladnosti sprememb Odloka o okviru za pripravo proračunov sektorja država za obdobje 2020 do 2022 s fiskalnimi pravili. Predlagane spremembe odloka se nanašajo na leto 2021. Vlada poudarja, da s tem predlogom sledi priporočilom mednarodnih institucij in zagotavlja ustrezen obseg sredstev za ukrepanje.

Vlada izpostavlja, da v letu 2021 že drugo leto veljajo izjemne okoliščine in splošna odstopna klavzula, ki omogočajo odstopanje od fiskalnih pravil. Vse institucije, vključno z Evropsko centralno banko, Evropsko komisijo, Mednarodnim denarnim skladom in Evropskim fiskalnim odborom, že od sredine leta 2020 poudarjajo potrebo po znatnem ukrepanju za blažitev posledic epidemije COVID-19. Prav tako opozarjajo, da bi prezgodnje umikanje podpornih ukrepov bistveno poslabšalo makroekonomski položaj, hkrati pa priporočajo podporno fiskalno politiko.

Ker je omogočeno začasno odstopanje od fiskalnih pravil, Evropska komisija v teh razmerah fiskalni položaj ocenjuje zgolj kvantitativno, saj so numerični izračuni zelo nezanesljivi. S predlogom navedenega odloka vlada sledi tem priporočilom in zagotavlja ustrezen obseg sredstev za ukrepanje. Pomembno je tudi, da po letu 2021 vlada načrtuje postopno zniževanje čezmernega primanjkljaja sektorja država pod 3 % bruto domačega proizvoda in dolga pod 75 % bruto domačega proizvoda.

Vir: Ministrstvo za finance

**Vlada se je seznanila s predlogi projektov za tehnično pomoč**

Vlada se je seznanila s slovenskimi predlogi projektov za tehnično pomoč v okviru instrumenta za tehnično podporo za leto 2022. Slovenija predlaga 12 projektov ministrstev in neodvisnih institucij.

Vlada se je na podlagi sklepa vlade iz leta 2016 seznanila z informacijo, da Ministrstvo za finance opravlja naloge koordinatorja sodelovanja med Republiko Slovenijo in Evropsko komisijo za podporo strukturnim reformam ter opravlja koordinacijo nalog v zvezi z izvajanjem programa Evropske Komisije za podporo strukturnim reformam, kar je predhodnik instrumenta za tehnično pomoč.

Instrument za tehnično pomoč Evropske komisije državam članicam zagotavlja prilagojeno strokovno podporo za oblikovanje in izvajanje reform. Takšna tehnična pomoč je v celoti financirana iz programa Evropske komisije in ne zahteva nacionalne soudeležbe. Evropska komisija vsako leto objavi nov razpis za projekte. Rok za objavo predlogov projektov za leto 2022 je konec oktobra letos.

Vlada se je seznanila s predlogi projektov Republike Slovenije za tehnično pomoč v okviru instrumenta za tehnično podporo za leto 2022. Za leto 2022 Slovenija predlaga 12 projektov ministrstev in neodvisnih institucij.

Vir: Ministrstvo za finance

**Predlog uredbe o izvajanju Sporazuma o partnerstvu za trajnostno ribištvo med Evropsko unijo in Islamsko republiko Mavretanijo**

Vlada je sprejela stališče RS k Predlogu uredbe Sveta o dodelitvi ribolovnih možnosti v skladu s protokolom (2021–2026) o izvajanju Sporazuma o partnerstvu za trajnostno ribištvo med Evropsko unijo in Islamsko republiko Mavretanijo. Republika Slovenija predlog podpira.

Sporazum o partnerstvu v ribiškem sektorju med Islamsko republiko Mavretanijo in Evropsko skupnostjo je bil podpisan in se je začel začasno uporabljati 8. avgusta 2008 za obdobje šestih let. Sporazum se od takrat tiho podaljšuje, zadnji protokol o izvajanju Sporazuma o partnerstvu v ribiškem sektorju pa preneha veljati 15. novembra 2021. Evropska komisija je pogajanja z vlado Islamske republike Mavretanije 28. julija 2021 zaključila s parafiranjem novega osnutka Sporazuma in Protokola. Novi sporazum zajema obdobje šestih let od datuma začetka začasne uporabe, tj. od datuma, podpisa obeh pogodbenic. Sporazum se podaljšuje s tihim soglasjem.

Namen tega predloga je dodelitev ribolovnih možnosti, ki jih zagotavlja Protokol, za države pogodbenice. Glavni cilj novega sporazuma je posodobiti okvir sodelovanja ob upoštevanju prednostnih nalog prenovljene skupne ribiške politike in njene zunanje razsežnosti, da bi se strateško partnerstvo med Evropsko unijo in Islamsko republiko Mavretanijo na področju ribištva nadaljevalo in okrepilo.

Cilj Protokola je, da se plovilom Evropske unije zagotovijo ribolovne možnosti na ribolovnem območju Mavretanije v skladu z najboljšim razpoložljivim znanstvenim mnenjem ter resolucijami in priporočili Mednarodne komisije za ohranitev tunov v Atlantskem oceanu (ICCAT) in Odbora za ribištvo za vzhodni srednji Atlantik (CECAF) v okviru omejitev razpoložljivega presežka.

Vir: Ministrstvo za kmetijstvo, gozdarstvo in prehrano

**Predlog sklepa o trajnostnem ribištvu med EU in Islamsko republiko Mavretanijo ter protokola o izvajanju navedenega sporazuma**

Vlada je sprejela stališče RS k Predlogu sklepa Sveta o sklenitvi Sporazuma o partnerstvu o trajnostnem ribištvu med Evropsko unijo in Islamsko republiko Mavretanijo ter protokola o izvajanju navedenega sporazuma. Republika Slovenija pozdravlja Predlog sklepa Sveta.

S tem sklepom Svet EU pooblasti Evropsko komisijo za podaljšanje protokola med Evropsko unijo in Islamsko republiko Mavretanijo za obdobje 6 let, od datuma začetka začasne uporabe, tj. od datuma, podpisa obeh pogodbenic.

Skupni finančni prispevek iz proračuna EU znaša največ 57.500.000 evrov za prvi dve leti uporabe Protokola. Za določitev zneska bo tretje leto potrebna revizija stanja ribjih staležev, zajetih v Protokolu, ukrepov za upravljanje teh staležev, ki jih bo zelo kmalu sprejela Mavretanija, ter dolgoročnih učinkov tehničnih ukrepov, uvedenih za izboljšanje privlačnosti Protokola za evropske flote. Ta revizija bo zlasti omogočila, da se ribolovne možnosti uskladijo z dejanskimi dejavnostmi evropske flote v mavretanskih vodah, finančni prispevek Unije pa po potrebi prilagodi. Poleg tega se ohrani tudi finančni prispevek za podporo razvoju sektorske ribiške politike v Mavretaniji, in sicer v višini 16.500.000 evrov za celotno trajanje Protokola, ki pa je porazdeljen na petletno obdobje ob upoštevanju dinamike črpanja sredstev in zneskov, ki ostanejo na voljo v okviru sedanjega protokola.

Predlog uredbe slovenskega ribištva ne zadeva neposredno.

Vir: Ministrstvo za kmetijstvo, gozdarstvo in prehrano

**Predlog uredbe o izvajanju Sporazuma o partnerstvu o trajnostnem ribištvu med Evropsko unijo in vlado Cookovih otokov**

Vlada je sprejela stališče RS k Predlogu uredbe Sveta o dodelitvi ribolovnih možnosti na podlagi Protokola (2021–2024) o izvajanju Sporazuma o partnerstvu o trajnostnem ribištvu med Evropsko unijo in vlado Cookovih otokov. Republika Slovenija podpira Predlog uredbe Sveta. Namen predloga je določiti porazdelitev ribolovnih možnosti iz Protokola o izvajanju Sporazuma o partnerstvu o trajnostnem ribištvu med EU in Cookovimi otoki med državami članicami.

Novi protokol zajema obdobje treh let od datuma začetka začasne uporabe, ki je določen v členu 11 Protokola, tj. od datuma, na katerega ga podpišeta obe pogodbenici. Cilj Protokola je plovilom Unije zagotoviti ribolovne možnosti na ribolovnih območjih Cookovih otokov ter krepitev sodelovanja med Evropsko unijo in Cookovimi otoki. V skladu z novim protokolom med EU in Cookovimi otoki lahko flota EU na ribolovnih območjih Cookovih otokov lovi različne vrste tunov, pri čemer ribolovne možnosti znašajo:

* 4 plovila za ribolov tuna z zaporno plavarico, ki imajo dostop do ribolovnih območij Cookovih otokov 100 dni na leto;
* flota EU lahko na zahtevo dobi na voljo dodatnih 110 dni na leto.

Predlog uredbe slovenskega ribištva ne zadeva neposredno.

Vir: Ministrstvo za kmetijstvo, gozdarstvo in prehrano

**Predlog sklepa o izvajanju Sporazuma o partnerstvu o trajnostnem ribištvu med Evropsko unijo in vlado Cookovih otokov**

Vlada Republike Slovenije je sprejela stališče Republike Slovenije k Predlogu sklepa Sveta o sklenitvi, v imenu Evropske unije, Protokola (2021–2024) o izvajanju Sporazuma o partnerstvu o trajnostnem ribištvu med Evropsko unijo in vlado Cookovih otokov. Republika Slovenija predlog sklepa podpira.

S tem sklepom Svet EU pooblasti Evropsko komisijo za podaljšanje protokola med Evropsko unijo in vlado Cookovih otokov za obdobje 1 leta, s čimer se omogoči začasno izvajanje Sporazuma o partnerstvu v ribiškem sektorju med obema stranema.

Skupni finančni prispevek iz proračuna EU znaša 700.000 EUR, in sicer 350.000 EUR za dostop do ribolovnega območja in 350.000 EUR za podporo razvoju sektorskega ribištva.

Predlog uredbe slovenskega ribištva ne zadeva neposredno.

Vir: Ministrstvo za kmetijstvo, gozdarstvo in prehrano

**Predlog sklepa Sveta o delnem začasnem prenehanju izvajanja Sporazuma med Evropsko unijo in Republiko Belorusijo o poenostavitvi izdajanja vizumov**

Vlada Republike Slovenije podpira Predlog sklepa Sveta o delni prekinitvi uporabe Sporazuma med Evropsko unijo in Republiko Belorusijo o poenostavitvi izdaje vizumov.

Predlog predvideva prenehanje uporabe sporazuma o poenostavitvi vizumskega režima z Belorusijo za člane uradnih beloruskih delegacij in predstavnikov nacionalnih/regionalnih vlad/parlamentov/ustavnega in vrhovnega sodišča. Za običajne državljane predlog ne prinaša sprememb in s tega vidika ne vpliva na stike med ljudmi.

Vir: Ministrstvo za zunanje zadeve

**Informacija o nameravanem podpisu tehničnega dogovora o vaji pomoč ob nesrečah in vojaška mobilnost 21**

Vlada se je seznanila z informacijo o podpisu tehničnega dogovora o vaji Pomoč ob nesrečah in vojaška mobilnost 21.

Od 18. do 28. oktobra 2021 je na ozemlju Republike Slovenije načrtovana mednarodna vojaška vaja Disaster Relief and Military Mobility Exercise 21 (DRM2 EX21). Gre za taktično in poveljniško vajo v kontekstu odprave posledic naravne nesreče, zaščite, reševanja in pomoči ter vojaške mobilnosti Evropske unije v kompleksnem okolju v pogojih pandemije. Vaje se bo udeležilo približno 500 pripadnikov Slovenske vojske in skupno več kot 350 pripadnikov partnerskih držav iz Avstrije, Albanije, Bosne in Hercegovine, Bolgarije, Češke, Hrvaške, Francije, ZRN, Grčije, Italije, Madžarske, Kosova, Luksemburga, Črne gore, Severne Makedonije, Romunije, Slovaške, Španije in Poljske.

S strani Slovenske vojske bodo sodelovale namenske vojaške zmogljivosti za nudenje pomoči pri odpravi posledic naravne nesreče, strokovnjaki s področja vojaške mobilnosti in pehotna četa, deklarirana v sile v Bojnih skupinah Evropske unije (European Battle Groups – EUBG).

Tehnični dogovor vsebuje običajne določbe glede pravic in obveznosti udeležencev, predvsem glede zagotavljanja podpore države gostiteljice, finančnih in pravnih vidikov izvedbe vaje, nošenja orožja, zaščite sil, varstva okolja ter zdravstvene oskrbe.

Ker Republika Kosovo ni članica zveze Nato oziroma Partnerstva za mir, se v skladu s 84.a členom Zakona o obrambi pripadnikom Kosovskih varnostnih sil med bivanjem v Republiki Sloveniji zaradi udeležbe na vaji DRM2 EX21 prizna status v skladu z določili Sporazuma med pogodbenicami Severnoatlantske pogodbe o statusu njihovih sil (Nato SOFA).

Vir: Ministrstvo za obrambo

**Informacija podpisu tehničnega dogovora med Slovenijo in Črno goro o logistični podpori pri izvedbi Natove misije eFP v Latviji**

Vlada se je seznanila z informacijo o podpisu tehničnega dogovora med Slovenijo in Črno goro o logistični podpori pri izvedbi Natove misije eFP v Latviji

Slovenska vojska od leta 2017 sodeluje v Natovi misiji Okrepljena prednja prisotnost (Nato enhanced Forward Presence – eFP) v večnacionalni bojni skupini v Latviji, ki jo vodi Kanada.

Črna gora je od leta 2018 prav tako vključena v eFP, slovenska stran pa ji na podlagi podpisanih tehničnih dogovorov, ki se običajno sklepajo za določen čas, za eno do štiri rotacije, zagotavlja logistično podporo med pripravami in usposabljanjem za misijo ter med delovanjem na misiji.

Tehnični dogovor med Ministrstvom za obrambo Republike Slovenije in Ministrstvom za obrambo Črne gore o logistični podpori za sodelovanje pri izvedbi Natove misije Okrepljena prednja prisotnost (ePF) v Latviji ureja sodelovanje med Ministrstvom za obrambo Republike Slovenije in Ministrstvo za obrambo Črne gore med delovanjem na misiji ePF za nedoločen čas oziroma dokler bo sodelovanje v tej obliki trajalo.

Vir: Ministrstvo za obrambo

**Informacija o podpisu dogovora glede izgradnje zmogljivosti za delovanje proti improviziranim eksplozivnim sredstvom**

Vlada se je seznanila z informacijo o podpisu dogovora glede izgradnje zmogljivosti za delovanje proti improviziranim eksplozivnim sredstvom.

Evropska obrambna agencija (EDA) je bila ustanovljena leta 2004 in pomaga 26. državam članicam razvijati vojaške vire. Spodbuja sodelovanje, daje pobude in uvaja rešitve za izboljšanje obrambnih zmogljivosti. Državam članicam, ki to želijo, pomaga vzpostavljati skupne obrambne zmogljivosti.

Pod okriljem EDA sta se v letih 2013 in 2016 izvedli vaji Bison Counter. Njun glavni cilj je bil urjenje in razvijanje zmogljivosti članic v boju proti improviziranim minskim sredstvom. Izvedba te vaje se načrtuje tudi letos.

Za namen izvajanja vaje Bison Counter je bil v okviru EDA izdelan Projektni dogovor o izgradnji zmogljivosti za delovanje proti improviziranim eksplozivnim sredstvom (v nadaljnjem besedilu: projektni dogovor), in sicer v smislu večletnega projekta, s katerim se želi zagotoviti kontinuiteto opravljenega dela, finančno stabilnost, potrebno kadrovsko podporo in gostitelje za naslednje vaje.

Projektni dogovor opredeljuje delovanje in pristojnosti Skupine za upravljanje projektnega dogovora, pristojnosti in odgovornosti nacionalnih organov za plačilo računov, navedene so države gostiteljice posameznih vaj Bison Counter za naslednjih šest let, predvidena sta način plačila in finančna podpora projekta.

Za vsako vajo Bison Counter se bo vsako leto, ko se bo vaja izvajala, izdelal ločen tehnični dogovor, ki bo podrobneje opredelil zagotavljanje podpore države gostiteljice na vaji, predvsem obveznosti udeležencev, finančno ureditev, pravne vidike, nošenje orožja, zaščito sil, varstvo okolja, reševanje zahtevkov in zdravstveno oskrbo.

V projektnem dogovoru je okvirno navedena višina sredstev za zagon projekta. Na podlagi stroškov izvedenih prejšnjih vaj je bilo ocenjeno, da bi znašala finančna obveznost oz. prispevek vsake sodelujoče članice za naslednjih šest let približno 6.000 evrov letno.

Vir: Ministrstvo za obrambo

**Vlada sprejela prispevek Slovenije za delovanje sekretariata Ottavske konvencije**

Vlada je na današnji seji sprejela prispevek Republike Slovenije za delovanje sekretariata konvencije o prepovedi uporabe, kopičenja zalog, proizvodnje in prenosa protipehotnih min in o njihovem uničenju (Ottavska konvencija) za obdobje 2022–2024.

Ottavska konvencija predstavlja prvi večstranski mednarodni sporazum, ki celovito prepoveduje eno od kategorij konvencionalnega orožja. Konvencija, ki ima danes 164 pogodbenic, velja za eno najhitreje uveljavljenih mednarodnih pogodb, kar zagotovo priča o zavedanju velike večine mednarodne skupnosti o resnosti problema, ki ga naslavlja. Med pomembnimi dosežki Ottavske konvencije je treba omeniti, da je 161 držav že uničilo svoje zaloge protipehotnih min, tehnologija in metode za odkrivanje min in čiščenje se še naprej izboljšujejo, od veljavnosti konvencije se je število novih žrtev pomembno zmanjšalo.

Republika Slovenija je kot močna podpornica multilateralizma na področju Ottavske konvencije tradicionalno aktivna in prepoznavna ter se vseskozi intenzivno vključuje v izvajanje konvencije. Republika Slovenija je predsedovala 12. letnemu zasedanju držav pogodbenic Ottavske konvencije ter v obdobju 2019–2021 letno namenila 5.000 evrov za delovanje sekretariata konvencije. Republika Slovenija podpira izvajanje konvencije tudi preko aktivnosti ITF – Ustanove za krepitev človekove varnosti, ki posebno pozornost namenja pomoči žrtvam min.

Na podlagi omenjenega bo Republika Slovenija nadaljevala s podporo delovanja sekretariata konvencije o prepovedi uporabe, kopičenja zalog, proizvodnje in prenosa protipehotnih min in o njihovem uničenju (Ottavska konvencija) z letnim prispevkom 5.000 evrov v letih 2022–2024. Prispevek bo letno zagotovljen v okviru finančnega načrta Ministrstva za obrambo.

Vir: Ministrstvo za obrambo

**Vlada Kosovu namenila materialno pomoč za preprečevanje širjenja pandemije covida-19**

Pristojni organi Kosova so 9. 7. 2021 preko mehanizma Unije na področju civilne zaščite, Centra za usklajevanje nujnega odziva (ERCC), zaprosili za mednarodno pomoč v obliki materialne pomoči pri obvladovanju širjenja koronavirusa SARS-CoV-2 in pandemije covida-19.

Na predlog Ministrstva za obrambo bo Republika Slovenija, skladno z zaprosilom za mednarodno pomoč, Kosovu preko mehanizma Unije na področju civilne zaščite zagotovila materialno pomoč v obliki osnovne zaščitne opreme za preprečevanje širitve pandemije covida-19:

* 30.000 kosov zaščitnih mask FFP2 v vrednosti 60.000 evrov,
* 15.000 kosov zaščitnih mask N-95/KN-95 v vrednosti 21.750 evrov,
* 50.000 kosov higienskih mask v vrednosti 5.000 evrov,
* 1.000 kosov zaščitnih vodotesnih očal v vrednosti 9.000 evrov in
* 59.000 kosov sterilnih rokavic v vrednosti 17.700 evrov.

Celotna ocenjena vrednost pomoči skupaj s prevozom znaša 116.000 evrov.

Vir: Ministrstvo za obrambo

**Vlada ne podpira novele Zakona o praznikih in dela prostih dnevih v Republiki Sloveniji**

Vlada ne podpira Predloga zakona o dopolnitvi Zakona o praznikih in dela prostih dnevih v Republiki Sloveniji (predlog), ki ga je Državnemu zboru predložila skupina poslank in poslancev (prvopodpisana Janja Sluga), s katerim predlagajo, da če dva koledarsko zaporedna praznika Republike Slovenije, ki sta hkrati tudi dela prosta dneva, prideta na soboto in nedeljo, se en dela prost dan prenese na naslednji delovni dan.

Vlada pojasnjuje, da v večini držav članic Evropske unije se prazniki, ki padejo na soboto in nedeljo, ne prenašajo na naslednji delovni dan, ob tem pa dodaja, da ima predlog za posledico povečano število dni odsotnosti z dela zaradi praznovanja. Slednje pomeni dodaten izpad delovnih ur oziroma povečanje obveznosti za delodajalce in tako vpliva na zmanjšano konkurenčnost slovenskega gospodarstva. Vlada RS zato meni, da je prenos praznikov v neskladju z namenom praznikov in dela prostih dni, ki je v praznovanju oziroma obeleževanju dogodkov, ki se zakonsko določajo kot prazniki in dela prosti dnevi, ne pa v podaljševanju plačane odsotnosti z dela v naslednji delovni teden, v primerih, ko praznik ali dela prost dan sovpada z običajnim dnevom tedenskega počitka.

Vir: Ministrstvo za delo, družino, socialne zadeve in enake možnosti

**Vlada o predlogu sprememb Zakona o prispevkih za socialno varnost**

Vlada je sprejela mnenje k predlogu sprememb Zakona o prispevkih za socialno varnost, ki ga je Državnemu zboru predložila skupina poslank in poslancev s prvopodpisanim Miho Kordišem. Vlada predlogu sprememb zakona nasprotuje.

Skupina poslank in poslancev je Državnemu zboru predložila predlog sprememb Zakona o prispevkih za socialno varnost, v katerem predlaga postopno zvišanje prispevne stopnje prispevka za pokojninsko in invalidsko zavarovanje delodajalca, in sicer s sedanjih 8,85 % na 12,05 % v letu 2026. Predlog predvideva postopen dvig, in sicer s štirikratnim dvigom za 0,8 odstotne točke v letih 2023, 2024, 2025 in 2026.

Vlada predlogu sprememb zakona nasprotuje. Po mnenju vlade namreč predlog enostransko posega v pokojninski sistem brez celovitega pregleda financiranja sistema ter obširne preučitve vpliva sprememb na celoten sistem ter tudi na druge sisteme (trg dela, stroški dela). S predlogom se znatno povečuje stroškovna obremenitev dela na vseh segmentih gospodarstva ter tudi v javnem sektorju, kar predstavlja poslabšanje enega temeljnih elementov konkurenčnosti poslovnega okolja, za katerega se že dalj časa ugotavlja, da je eden izmed pomembnih elementov, po katerih Slovenija ni konkurenčna. Dodatno vlada meni, da bi uveljavitev teh sprememb pomenila povečano tveganje za sivo ekonomijo in delo na črno.

Vir: Ministrstvo za finance

**Vlada sprejela mnenje glede Predloga Deklaracije o podpori Resoluciji Evropskega parlamenta o evropski zavesti in totalitarizmu**

Na današnji seji je Vlada Republike Slovenije sprejela mnenje Predlogu Deklaracije o podpori Resoluciji Evropskega parlamenta z dne 2. aprila 2009 o evropski zavesti in totalitarizmu, ki ga je Državnemu zboru Republike Slovenije (DZ) predložila skupina poslank in poslancev in ga pošlje DZ.

Vlada ugotavlja, da je besedilo predlagane Deklaracije povezano tudi s preteklo odločitvijo DZ iz leta 2009, ko je DZ sprejel Deklaracijo o seznanitvi z Resolucijo Evropskega parlamenta o evropski zavesti in totalitarizmu z dne 2. aprila 2009. Vlada meni, da je potrebno zločine in kršitve človekovih pravic obravnavati po enakih kriterijih za vse totalitarne in avtoritarne režime 20. stoletja, zato je obravnavanje omenjene deklaracije pomembno spravno sporočilo tudi za slovenski prostor.

Vlada ugotavlja, da je Evropski parlament v resoluciji o pomenu evropskega zgodovinskega spomina za prihodnost Evrope (2019/2819(RSP) iz leta 2019 v svoji 5. točki »pozval vse države članice EU, naj jasno in načelno izrazijo svoje stališče glede zločinov in agresivnih dejanj, ki so jih zagrešili totalitarni komunistični režimi in nacizem«.

Glede na navedeno, Vlada podpira osnovne cilje Resolucije Evropskega parlamenta o evropski zavesti in totalitarizmu z dne 2. aprila 2009 in zato podpira ter spodbuja, da se s temi pomembnimi družbenimi temami ukvarjajo in jih nadalje raziskujejo strokovnjaki (zgodovinarji, pravniki in drugi uveljavljeni strokovnjaki), ki so najbolj poklicani k temu.

Vir: Ministrstvo za pravosodje

**Vlada se je seznanila z informacijo o podpisu dopolnila k pismu o nameri glede zmogljivosti kopenske zračne obrambe**

Oktobra 2020 je bilo ob robu zasedanja obrambnih ministrov držav članic Nata podpisano Pismo o nameri o vzpostavitvi okvira večnacionalnega sodelovanja za pridobitev modularne rešitve za umestitev zmogljivosti zračne obrambe z uporabo kopenskih oborožitvenih sistemov zelo kratkega, kratkega in srednjega dosega (v nadaljnjem besedilu: pismo o nameri). S podpisom pisma o nameri so podpisnice izrazile svojo namero, da proučijo možnosti za večnacionalno sodelovanje glede opredelitve in morebitne nadaljnje pridobitve modularne rešitve za zračno obrambo z uporabo kopenskih oborožitvenih sistemov. Nato mora zaradi kolektivne obrambe biti sposoben braniti se pred vrsto groženj iz zraka, ki jih predstavljajo izstrelki, ter delovati v spornih in degradiranih okoljih. Posledično je za vse ravni kopenskih manevrskih formacij nujna ustrezna zaščita pred grožnjami iz zraka. Sile zračne obrambe z uporabo kopenskih oborožitvenih sistemov (Ground Based Air Defence – GBAD) so ključni element te zaščite. Kopenski oborožitveni sistemi, kot ena izmed ciljnih zmogljivosti Nata, so bili izbrani za pilotno področje večnacionalnega sodelovanja. Gre za eno izmed prioritet Natovega obrambnega planiranja, zato je Nato predlagal nadaljnje korake glede krepitve sodelovanja na področju kopenskih oborožitvenih sistemov, ki so se v prvi fazi formalizirali s podpisom pisma o nameri.

Dopolnilo št. 1 k pismu o nameri je potrebno zaradi razširjenega kroga podpisnic pisma o nameri iz leta 2020. K pobudi so se kasneje pridružile nove podpisnice: Republika Bolgarija, Francoska republika, Kraljevina Norveška, Republika Poljska, Republika Portugalska in Združene države Amerike. V dopolnilu je tudi natančnejše opredeljeno ravnanje z izmenjanimi informacijami.

Vir: Ministrstvo za obrambo

**Predlogi aktov v povezavi s COVID-19**

**Poročilo glede opravljenih nadzorov Zdravstvenega inšpektorata Republike Slovenije v zvezi z nadzorom SARS-CoV-2**

V obdobju od 27. septembra do vključno 17. oktobra 2021 je bilo skupno število opravljenih nadzorov vseh inšpekcijskih organov, določenih v PKP7, 8.181. Izrečenih je bilo 73 prekrškovnih sankcij, 432 opozoril po Zakonu o prekrških in 366 upravnih ukrepov.

Zdravstveni inšpektorat RS je od tega opravil 1.851 nadzorov, izrekel pa 66 prekrškovnih sankcij, 6 opozoril po Zakonu o prekrških in 366 upravnih ukrepov.

Vir: Ministrstvo za zdravje

**Poročilo Zdravstvenega inšpektorata Republike Slovenije o izvajanju nadzora cepljenja proti COVID-19**

Zdravstveni inšpektorat RS je uvedel nadzor v zvezi s cepljenjem mladoletnih oseb z vektorskimi cepivi. Postopki so v teku.

Vir: Ministrstvo za zdravje

**Poročilo o ukrepih Policije za preprečevanje širjenja SARS-CoV-2**

Vlada Republike Slovenije je obravnavala Poročilo o ukrepih Policije za preprečevanje širjenja novega koronavirusa (SARS-CoV-2).

Od 28. septembra do 18. oktobra 2021 je policija prejela 40 prijav o kršitvah odloka, lastnih ugotovitev o kršitvah je bilo 42, izrekla je 36 opozoril ali ukazov po ZNPPol ali ZNB.

Policija je v tem obdobju na meji vročila 1244 izjav o napotitvi v karanteno na domu. V 204 primerih so osebe zavrnile podpis izjave in je policija njihove podatke posredovala Ministrstvu za zdravje za izdajo odločbe o karanteni na domu.

Glede na državo prihoda je bilo največ napotitev v karanteno na domu izročenih za osebe, ki so pripotovale iz Bosne in Hercegovine (638), Hrvaške (397), Kosova (81), Srbije (57) in Severne Makedonije (20). Na mejnih prehodih in kontrolnih točkah je policija zavrnila 60 oseb, ki niso izpolnjevale pogojev za vstop ali tranzit prek Slovenije.

V tem času je policija obravnavala 474 oseb, ki so nedovoljeno prestopile zunanjo mejo, in 15 primerov, v katerih je bilo prijetih 20 osumljencev - tihotapcev ljudi.

Vir: Ministrstvo za notranje zadeve

**Vlada določila besedilo predloga Zakona o spremembah in dopolnitvah Zakona o spodbujanju rabe obnovljivih virov energije**

Razlogi za predlog zakona so predvsem v uskladitvi z evropskim pravnim redom. Drugi cilj zakona je uvesti možnost spodbujanja ukrepov na področju energetske učinkovitosti, alternativnih goriv in zmanjševanja emisij v prometu preko centra za podpore, ki po ZSROVE izvaja gospodarsko javno službo na področju spodbujanja rabe obnovljivih virov energije.

V zakonu so določene naloge s področja spodbujanja obnovljivih virov energije, ki jih center za podpore izvaja v okviru gospodarske javne službe. Z namenom spodbujanja ukrepov na področju energetske učinkovitosti, alternativnih goriv in zmanjševanja emisij v prometu, ki sicer po svoji vsebini ne sodijo v okvir gospodarske javne službe za spodbujanje rabe obnovljivih virov energije, lahko pa posredno vplivajo na delež, ki ga Slovenija dosega, se s predlogom zakona ureja možnost, da center za podpore iz sredstev državnega proračuna ali drugih sredstev, poleg tega opravlja tudi druge naloge s področja spodbujanja energetske učinkovitosti, alternativnih goriv ali zmanjševanja emisij v prometu. Te naloge niso del izvajanja obvezne državne gospodarske javne službe. Sredstva za izvajanje teh nalog so prihodek centra za podporo in jih zagotovi Ministrstvo za infrastrukturo. Center za podpore sklene pogodbo z Ministrstvom za infrastrukturo, s katero se določijo namen, obseg in vir financiranja, sredstva za izvajanje teh nalog ter pogoji opravljanja nalog.

Predlog spremembe zakona tako v svojem 1. členu ureja možnost, da center za podpore izvaja naloge s področja spodbujanja energetske učinkovitosti, alternativnih goriv ali zmanjševanja emisij v prometu, ki se izvajajo izven GJS.

Predlog zakona med drugim v svojem 2. členu omogoča elektronsko vročanje upravnih aktov končnim odjemalcem, ki so podali vlogo za soglasje ali vlogo za spremembo soglasja za priključitev, in sicer za naprave za samooskrbo, katerih priključna moč ne presega 50 kW.

Vir: Ministrstvo za infrastrukturo

**Vlada izdala uredbo o izvajanju Mehanizma za okrevanje in odpornost**

Vlada je danes izdala Uredbo o izvajanju Uredbe EU o Mehanizmu za okrevanje in odpornost, ki podrobneje določa izvajanje in financiranje omenjenega mehanizma v Sloveniji.

V uredbi so določeni pristojni organi, način izvajanja in financiranje Mehanizma za okrevanje in odpornost v Sloveniji skladno z evropsko uredbo 2021/241 o vzpostavitvi omenjenega mehanizma. Ta zagotavlja finančno podporo za doseganje mejnikov in ciljev reform in naložb, kot so določeni v Načrtu za okrevanje in odpornost Republike Slovenije.

V uredbi so opredeljeni tudi področje uporabe in cilji mehanizma, njegovo financiranje, udeleženci ter osnovna pravila in načela izvajanja mehanizma.

Vir: Ministrstvo za finance

**Vlada sprejela stališče do ocene Fiskalnega sveta glede proračunskih dokumentov 2022 in 2023**

Vlada je sprejela stališče do ocene Fiskalnega sveta Republike Slovenije glede proračunskih dokumentov za leti 2022 in 2023.

Fiskalni svet Republike Slovenije je 18. oktobra 2021 podal svojo oceno proračunskih dokumentov za leti 2022 in 2023: ocena predloga odloka o spremembah Odloka o okviru za pripravo proračunov sektorja država za obdobje od 2022 do 2024, ocena predloga sprememb proračuna za leto 2022 in ocena predloga proračuna za 2023).

Vlada je oceno preučila in pri tem izpostavlja, da v letu 2022 še vedno veljajo izjemne okoliščine oziroma splošna odstopna klavzula od fiskalnih pravil, s čimer se omogoča ustrezen odziv fiskalne politike za odpravljanje posledic epidemije covid-19, usmeritve za delovanje fiskalne politike v letu 2023 na ravni Evropske unije pa še niso bile sprejete. Kljub temu vlada načrtuje postopno zniževanje javnofinančnega primanjkljaja, ki se bo do leta 2024 znižal pod 3 % bruto domačega proizvoda. V tem času se bo v deležu bruto domačega proizvoda zniževal tudi javni dolg.

Umikanje ukrepov za podpiranje gospodarske aktivnosti je torej načrtovano postopno, da prehiter umik, kot opozarjajo številne mednarodne institucije, ne bi ogrozil začetega okrevanja.

Vlada ponovno opozarja, da je kvantificirano ocenjevanje ustreznosti javnofinančne politike po šoku, ki ga je povzročil covid-19, ko različne ocene položaja gospodarstva v ciklu ne kažejo enotne slike, izjemno negotovo, zato je pri vodenju fiskalne politike izključno na taki osnovi potrebna še posebna previdnost.

Vir: Ministrstvo za finance

**Vlada je sprejela mnenje o priporočilih glede razmer v državi in nujnosti predčasnih volitev**

Vlada Republike Slovenije je sprejela mnenje o Predlogu priporočila v zvezi z zaskrbljujočimi razmerami v državi in nujnosti predčasnih volitev, ki ga predloži v obravnavo Državnemu zboru Republike Slovenije.

Državni zbor Republike Slovenije je Vladi Republike Slovenije v mnenje posredoval Predlog priporočila Vladi Republike Slovenije v zvezi z zaskrbljujočimi razmerami v državi in nujnosti predčasnih volitev, ki ga je Državnemu zboru predložila skupina poslank in poslancev s prvopodpisanim dr. Matejem T. Vatovcem. Predlagatelji zahtevajo sklic izredne seje Državnega zbora zaradi domnevno zaskrbljujočih razmer v državi in nujnosti predčasnih volitev. V Predlogu priporočil navajajo, da gre za ustvarjanje izrednih razmer v državi z ravnanjem vlade in njenih ministrov, za prekomerno policijsko nasilje na protestih v Ljubljani in za politizacijo in militarizacijo Policije.

Vlada meni, da morebitna uresničitev predloga priporočil z ničemer ne bi pripomogla k izboljšanju razmer v državi, prav tako bi lahko morebitne predčasne volitve izkoristili organizatorji nasilnih protestov za dodatno poslabšanje (notranje) varnosti. Protesti bi lahko privedli do vsesplošnih neredov, kar bi hkrati narekovalo intenziviranje ukrepov za zagotavljanje javne varnosti, s tem pa tudi številčnejšo in ostrejšo uporabo policijskih pooblastil. Prav tako bi lahko morebiten odstop vlade znatno oslabil možnosti države za obvladovanje širjenja nalezljive bolezni SARS-CoV-2, s tem pa tudi preobremenitev in kolaps sistema javnega zdravstva.

Vlada je zato sprejela mnenje, da so priporočila skupine poslank in poslancev neutemeljena, zato Državnemu zboru predlaga, da predlaganih priporočil ne sprejme oziroma jih zavrne.

Vir: Ministrstvo za notranje zadeve

**Odločanje Vlade Republike Slovenije kot skupščine**

**Spremembe in dopolnitve pravil družbe Slovenski državni gozdovi o oddajanju gozdov v lasti Republike Slovenije v najem**

Vlada Republike Slovenije je v vlogi skupščine družbe Slovenski državni gozdovi, d. o. o (SiDG) sprejela Pravila družbe o oddajanju gozdov v lasti Republike Slovenije v najem.

Pri sprejemu sprememb in dopolnitev Pravil družbe gre za manj zahtevne spremembe in dopolnitve obstoječih pravil, na podlagi katerih bo lahko družba SiDG gospodarnejše in učinkoviteje ravnala z državnim premoženjem ter prispevala tudi k širšim ciljem ohranjanja narave in razvoja podeželja pri gospodarjenju z državnimi gozdovi.

Na podlagi predmetnih sprememb in dopolnitev Pravil bo družba SiDG lahko sklepala dolgoročne najemne pogodbe za oddajo v najem objektov v državnem gozdu za obdobje do desetih (10) let, in ne več zgolj za pet (5) let, kot je to določala dosedanja ureditev. Na ta način bo družba SiDG prispevala k hitrejši obnovi dotrajanih objektov, vzpostavila boljše pogoje za razvoj dejavnosti ter hkrati pripomogla k širšemu razvoju območja. Omogoča se tudi, da se dolgoročna najemna pogodba za gozdno zemljišče lahko sklene za daljše obdobje od petih (5) let tudi v primeru, kadar daljši najem zahtevajo pogoji iz evropskega, državnega ali občinskega razpisa za pridobitev denarnih sredstev ali pogoji za pridobitev posebnega izobraževalnega, socialnega, zdravstvenega, okoljevarstvenega, naravovarstvenega, športnega, turističnega ali drugega programa, katerega izvrševanje je v javnem interesu. Najem se v teh primerih lahko podaljša oziroma sklene za pogojevano daljše obdobje. Gre npr. za različne projekte s področja komunalne infrastrukture, vzpostavitve rekreacijskih površin, turističnih objektov, ki prispevajo k razvoju območja in krepijo socialno funkcijo gozda.

Zaradi lažjega izvajanja javnih nalog obrambe, varnosti, zaščite in reševanja, javnih služb s področja ohranjanja narave ter kulturne dediščine ter drugih dejavnosti v javnem interesu, ki potrebujejo dostop do gozdnih zemljišč, Pravila določajo, da lahko družba z izvajalci za te namene sklepa neposredne dolgoročne in kratkoročne najemne pogodbe, pri čemer se določa tudi poenotena cena za te najeme. Pravila se dopolnjujejo tudi v delu, ki določa znesek ostalih najemnin, in sicer se določajo najnižji oziroma minimalni pogodbeni zneski za obračun dolgoročnih in kratkoročnih najemov, določa pa se tudi obvezno letno usklajevanje višine najemnine pri dolgoročnih najemih z rastjo cen življenjskih potrebščin.

Vir: Ministrstvo za kmetijstvo, gozdarstvo in prehrano

**Nova člana nadzornega sveta Kapitalske družbe**

Vlada je danes sklenila, da za člana nadzornega sveta Kapitalske družbe imenuje Janeza Tomšiča in Boštjana Leskovarja.

Članici nadzornega sveta Nataliji Stošicki, ki je bila v nadzornem svetu predstavnica edinega delničarja družbe, to je Republike Slovenije, se je 8. 4. 2020 iztekel mandat.

Stanislav Seničar pa je 15. 10. 2021 podal odstopno izjavo z mesta predsednika in člana nadzornega sveta Kapitalske družbe, zato mu je z istim dnem prenehal mandat nadzornika.

Vir: Ministrstvo za finance

**Predlogi Komisije Vlade Republike Slovenije za administrativne zadeve in imenovanja**

**Vlada imenovala generalnega direktorja Direktorata za starejše in deinstitucionalizacijo**

Vlada je izdala odločbo o imenovanju Andreja Grdiše za generalnega direktorja Direktorata za starejše in deinstitucionalizacijo v Ministrstvu za delo, družino, socialne zadeve in enake možnosti, in sicer od 3. novembra 2021 do najdlje 2. novembra 2026, z možnostjo ponovnega imenovanja. Andrej Grdiša je od 3. maja 2021 zasedal mesto vršilca dolžnosti generalnega direktorja Direktorata za starejše in institucionalizacijo, pred tem je bil med 1. novembrom 2020 in 2. majem 2021 inšpektor v Inšpekciji nadzora delovnih razmerij. V preteklosti je bil pravni svetovalec in nepremičninski agent.

Vir: Ministrstvo za delo, družino, socialne zadeve in enake možnosti

**Imenovanje predstavnikov ustanoviteljev Sveta javnega zdravstvenega zavoda Splošne bolnišnice Slovenj Gradec**

Ministrstvo za zdravje je 15. junija 2021 objavilo javni poziv za izbiro kandidatov za predstavnike ustanovitelja v Svetu zavoda Splošne bolnišnice Slovenj Gradec.

Mandat trenutnim članom v Svetu javnega zdravstvenega zavoda Splošne bolnišnice Slovenj Gradec bo potekel 23. oktobra 2021, zato Vlada Republike Slovenije soglaša s predlogom, da se v Svet zavoda SBSG za štiriletni mandat imenujejo:

* Olga Gruden,
* dr. Štefan Šumah,
* Mira Kotnik,
* Borut Zorman,
* Sebastjan Slemenik.

Predstavnikom ustanovitelja začne teči mandat s konstitutivno sejo sveta javnega zdravstvenega zavoda.

Vir: Ministrstvo za zdravje

**Vlada sprejela sklep o vknjižbi lastninske pravice v korist DARS**

Vlada je sprejela sklep, s katerim se na nepremičnini v katastrski občini Gorica vpiše lastninska pravice v korist Družbe za avtoceste v Republiki Sloveniji, d.d. (DARS), saj ta v naravi predstavlja nepremičnino, potrebno za opravljanje dejavnosti vzdrževanja avtocest v Republiki Sloveniji.

Vir: Ministrstvo za infrastrukturo

**Poročilo delovne skupine za zajezitev visokih cen energentov**

Vlada Republike Slovenije se je seznanila s poročilom delovne skupine za zajezitev visokih cen energentov. Na podlagi informacije o problematiki izredne rasti cen energentov na energetskih trgih je bila opravljena razprava o možnih ukrepih. Delovna skupina se je omejila na ukrepe, ki jih je v svojem sporočilu o možnih in dopuščenih ukrepih identificirala Evropska komisija, prav tako pa je upoštevala veljavne smernice glede državnih pomoči.

Vir: Ministrstvo za infrastrukturo